मुंबई। महाराष्ट्र में औरंगाबाद की महानगरपालिका की ओर से एक समुदाय विशेष के धार्मिक स्थल का पानी काटे जाने की अफवाह के बाद शुक्रवार की रात को दो समुदायों में हुई सांप्रदायिक हिंसा में दो लोग मारे गए। 40 से अधिक लोग घायल हैं। पानी काटे जाने को लेकर दो गुटों में शुरू हुई बहस ने एकदम से सांप्रदायिक रंग ले लिया और औरंगाबाद दंगे की आग में झुलस गया। दंगाइयों ने कई वाहनों और दुकानों को आग लगा दी। दंगा रोकने आई पुलिस से हुई झड़प में कई पुलिस वाले भी घायल हुए हैं। शनिवार को दिन भर रहे तनावपूर्ण माहौल में सावधानी बरतते हुए शहर में धारा 144 लगा दी गई है और 100 लोगों को हिरासत में लिया गया है।